**PROGRAM ZA DONJU VOĆU – 14.2.2018.**

Centar tradicijske kulture Varaždin je osnovan davne 1946. godine a u svojoj povijesti je nosio dva imena- KUD Vilko Jurec te nakon toga KUD Varteks Varaždin. Danas, CTK Varaždin je udruga koja aktivno djeluje u području kulturno-umjetničkog (glazbenog i scenskog) amaterizma promicanjem i njegovanjem kulturno-umjetničkih te odgojnih potreba i interesa. CTK Varaždin ukupno broji preko 100 redovitih članova, a naglasak u radu je stavljen na upoznavanje djece i mladih s kulturnim i tradicijskim običajima te učenje plesnih i glazbenih aktivnosti kako bi isti pozitivno utjecali na njihovo promišljanje i vrednovanje kulturne baštine, kreativno korištenje slobodnog vremena te razvijanje drugih vještina.

Umjetnički rad CTK Varaždin podijeljen je na folklorni i glazbeni ansambl koji djeluju kroz: predškolsku i školsku sekciju te reprezentativnu folklornu sekciju i reprezentativni tamburaški orkestar.

Kao dokaz kvalitetnog rada s djecom i mladima potrebno je spomenuti projekt “Mali čuvari tradicijske baštine” koje Centar provodi zajedno sa Osnovnom školom Donja i Gornja Voća te Svibovec Toplički a uz financijsku podršku Ministarstva znanosti i obrazovanja Republike Hrvatske.

**Prvi izlazak**

Folklorno glazbeni ansambl će se na početku večerašnjeg programa predstaviti koreografijom pjesama i plesova Međimurja pod nazivom “Da nam pak dojde to vreme“. Plesom i pjesmom upoznat ćete temperament i običaje ove najsjevernije županije gdje se osjeća veliki mađarski utjecaj ali i povezanost s plesovima iz Prekmurja. Česte su promjene ritma, a tekstovi pjesama su vedri i pomalo ironični. Koreografiju je za scenu pripremio Krešimir Plantak Večerin a glazbenu obradu potpisuje Tibor Bun. Voditelj folklornog ansambla je Tihomir Kukulić, a asistentica je Nera Jurinić.

**Drugi Izlazak**

Nakon međimurskih pjesama i plesova na redu su najmanji tamburaši koji djeluju u sklopu dječjeg tamburaškog orkestra. Posebnost ove skupine je u tome da djeca, osim tamburaških instrumenata ,mogu naučiti svirati i druge instrumente poput gitare, mandoline i klavijature. Voditelj dječje glazbene skupine je uvaženi glazbeni pedagog gosp. Dragutin Koren.

**Treći izlazak**

Folklorno glazbena igraonica namijenjena je djeci od 2,5 do 6 godina

Cilj ove igraonice je doprinijeti svestranom razvoju djeteta korištenjem bogatih materijalnih i duhovnih izvora tradicijske kulture Hrvatske te razvijati kod djeteta osjećaj pripadnosti vlastitoj kulturi i tradiciji ukazivanjem na vrijednosti folklornog nasljeđa Hrvatske. Kroz različite aktivnosti glazbena folklorna igraonica omogućuje razvoj cjelovite djetetove osobe na osnovi prirodnog glazbenog senzibiliteta najranije dječje dobi.

Folklorna igraonica će se predstaviti pjesmama i plesovima Međimurja “Krpice, krpice” a voditeljica folklorne igraonice je odgojiteljica i licencirana voditeljica dječjeg folklora ,Andreja Bader.

**Četvrti izlazak**

“Igrajte nam noge vaše, plesale bi noge naše” naziv je koreografije pjesama i plesova sjevernog dijela Hrvatskog zagorja u glazbeno scenskoj zamisli Ive Cvetko. Koreografija započinje dobro poznatom pjesmom Igrajte nam mužikaši. U nastavku koreografije plesači izvode plesove valcer, ti si baba nora i cipelice. Sam kraj koreografije određuju polke kao što su Tomekova polka i Lepe ti je ,lepe koje su izrazito karakteristične upravo za taj dio Hrvatskog zagorja.

**Peti izlazak**

Nastup KUD-a Donja Voća – saznati nešto o njima!!!

**Šesti izlazak**

Kao što ste večeras imali prilike vidjeti, u Centru tradicijske kulture djeluje više sekcija koje se bave njegovanjem tradicijske culture. Najbrojnije su upravo one dječje- Folklorna igraonica za djecu od 3 do 6 godina i Škola folklora za djecu od 7 do 10 godina.

Najbolji mali plesači okupljeni su u dječjem folklornom ansamblu (DFA) koji izvodi koreografije iz svih krajeva Hrvatske-od južnog dijela Hrvatske (Dalmacija), preko zapada (Lika) i sjevera (Zagorje) pa sve do istoka (Slavonija). Važno je istaknuti kako djecu na nastupima originalnom glazbom i tradicionalnim instrumentima –tamburama prate upravo djeca. Mali su glazbenici okupljeni u dječjem tamburaškom orkestru, koji ,osim što prati plesače (folkloraše) na nastupima, može i samostalno izvoditi instrumentalne i vokalno-instrumentalne skladbe iz hrvatske tradicijske kulture. Voditeljica dječje folklorne skupine je licencirana voditeljica dječjeg folklora, gđa Gordana Vaupotić.

**Sedmi izlazak**

Za kraj smo Vam ostavili pravu folklornu poslasticu- „ Tiček nam popijeva“ – fragment svadbenih običaja Kupljenova i Bistre.

Sela kupljanskog i bistranjskog kraja smještena su na sjeverozapadnoj strani Zagrebačke gore. Po osnovnim značajkama svojeg tradicijskog folklornog nasljeđa pripadaju Hrvatskom zagorju. Potvrđuju to i starinski svadbeni običaji ovih sela u kojima mladenec i mladenka, dever i posnoša, prvodeći i veselniki  predstavljaju najvažnije osobe. Stare obrade pjesama Tiček nam popijeva, Zorja i Ljubintrunk imale su nekoć svoje uobičajeno mjesto i vrijeme izvođenja tijekom svadbe, a jednako tako i narodni plesovi- Pod mostec, Oberštajerska, Staro sito, Poljka i Drmeš. Koreografiju potpisuje prof. Ivica Ivanković, a glazbenu obradu Branko Ivanković

Odjava – pozdraviti sve nazočne i zahvaliti im na dolasku te čestitati im Valentinovo-dan zaljubljenih.